62023CO0658_INF
Euroopa Kohtu (seitsmes koda) 3. septembri 2024. aasta määrus –Investcapital
(kohtuasi C‑658/23)
Eelotsusetaotlus – Euroopa Kohtu kodukorra artikkel 99 – Vastus, mille võib selgelt tuletada Euroopa Kohtu praktikast või mis ei jäta ruumi põhjendatud kahtlusele – Direktiiv 2008/52/EÜ – Vahendusmenetlus tsiviil- ja kaubandusasjades – Riigisisesed õigusnormid, milles on ette nähtud kohustuslik teabejagamine vahendusmenetluse kohta – Konstitutsioonikohtu praktika, millega on need normid kehtetuks tunnistatud – Selle kohtupraktika kooskõla direktiiviga – Liidu õiguse esimuse põhimõte – Direktiiv 93/13/EMÜ – Ebaõiglased tingimused tarbijalepingutes – Kohtuniku võimalus ebaõiglast tingimust läbi vaadata
1.
Õigusalane koostöö tsiviilasjades – Vahendusmenetlus tsiviil- ja kaubandusasjades – Direktiiv 2008/52 – Vahendusmenetluse kasutamine – Kohaldamisala – Konstitutsioonikohtu praktika, millega on tunnistatud kehtetuks riigisisesed õigusnormid, milles on ette nähtud kohustuslik teavitamine vahendusmenetluse kasutamise kohta – Välistamine – Liikmesriigi kohtutel puuduv võimalus niisugune kohtupraktika kohaldamata jätta – Lubatavus
(Euroopa Parlamendi ja nõukogu direktiiv 2008/52, artikli 1 lõige 2 ja artikli 5 lõige 2)
(vt punktid 35–39, 41–43 ja 45 ning resolutsiooni punkt 1)
2.
Tarbijakaitse – Ebaõiglased tingimused tarbijalepingutes – Direktiiv 93/13 – Lepingutingimuse ebaõigluse tuvastamine – Ulatus – Ebaõiglase tingimuse sisu muutmine liikmesriigi kohtu poolt – Lepingutingimusega tarbija kanda jäetud viivise summa kohandamine – Lubamatus
(Nõukogu direktiiv 93/13, artikli 6 lõige 1 ja artikli 7 lõige 1)
(vt punktid 49–58 ja resolutsiooni punkt 2)
Resolutsioon
1.
Euroopa Parlamendi ja nõukogu 21. mai 2008. aasta direktiivi 2008/52/EÜ (vahendusmenetluse teatavate aspektide kohta tsiviil- ja kaubandusasjades) artikli 5 lõiget 2, koostoimes liidu õiguse esimuse põhimõttega,
tuleb tõlgendada nii, et
sellega ei ole vastuolus, kui liikmesriigi kohtutel ei ole lubatud jätta kohaldamata selle liikmesriigi konstitutsioonikohtu lahendit, millega tunnistati kehtetuks riigisisesed õigusnormid, mille kohaselt teatavate selle direktiivi kohaldamisalasse kuuluda võivate hagide vastuvõetavuse tingimuseks on seatud see, kas hageja täitis kohustuse osaleda vahendusmenetluse eeliseid käsitleval infokoosolekul, kuivõrd selline lahend ei kuulu viidatud direktiivi kohaldamisalasse ega saa seega olla selle direktiiviga vastuolus.
2.
Nõukogu 5. aprilli 1993. aasta direktiivi 93/13/EMÜ (ebaõiglaste tingimuste kohta tarbijalepingutes) artikli 6 lõiget 1 ja artikli 7 lõiget 1
tuleb tõlgendada nii, et
sellega on vastuolus, kui liikmesriigi kohus –, kes on tuvastanud, et tarbija ja müüja või teenuse osutaja sõlmitud lepingu tingimus on ebaõiglane, sest selles tingimuses on nähtud tarbijal tema lepinguliste kohustuste täitmata jätmise korral tasuda tuleva viivise kohaldamine ette selliselt, et on kehtestatud kindlaksmääratud päevamäär, ülempiiri sätestamata, – vähendab nende viiviste kogusummat, kehtestades niisuguse ülempiiri, selle asemel et jätta nimetatud tingimus kohaldamata.